b'\n_START_ARTICLE_\nMarcus Rashford\n_START_SECTION_\nManchester United\n_START_PARAGRAPH_\nRashford je svojo nogometno pot za\xc4\x8del pri petih letih v mladinskih vrstah kluba Fletcher Moss Rangers. Pri sedmih letih je bil sprejet v mladinsko akademijo Manchester Uniteda.\n_START_SECTION_\nSezona 2015/16\n_START_PARAGRAPH_\nRashford je prvi\xc4\x8d sedel na klopi za rezervne igralce 21. novembra 2015 na tekmi Premier League proti Watfordu, ki jo je Manchester United dobil z 2:1. 25. februarja 2016 ga je trener Louis Van Gaal po po\xc5\xa1kodbi Anthonyja Martiala naknadno uvrstil v za\xc4\x8detno postavo za drugo tekmo UEFA Europa League proti danskemu klubu Midtjylland. Rashford je na tekmi v drugem pol\xc4\x8dasu dosegel dva zadetka in pomagal klubu tekmo dobiti z rezultatom 5:1. S tem je postal Unitedov najmlaj\xc5\xa1i strelec v zgodovini v evropskih tekmovanjih, s \xc4\x8dimer je prehitel Georga Besta. _NEWLINE_V Premier League je prvi\xc4\x8d nastopil tri dni kasneje na tekmi proti Arsenalu. Rashford je na svojem debiju zadel dva gola in podajo za tretji gol Uniteda, ki je tekmo dobil s 3:2. S tem je postal tretji najmlaj\xc5\xa1i strelec v zgodovini kluba, za Federicom Machedo in Dannyjem Welbeckom. 20. marca je Rashford zabil edini gol na Manchesterskem derbiju, s \xc4\x8dimer je svojemu klubu pomagal do prve zmage na gostovanju pri mestnem tekmecu Manchester Cityju po letu 2013. Z 18 leti in 141 dnevi je postal najmlaj\xc5\xa1i strelec na derbiju od ustanovitve Premier League ter drugi igralec, rojen v Manchestru, ki je zadel na derbiju. Prvi je bil leta 2013 Danny Welbeck.\n_START_SECTION_\nReprezentanca\n_START_PARAGRAPH_\n27. maja 2016 je prvi\xc4\x8d nastopil za angle\xc5\xa1ko reprezentanco na tekmi proti Avstraliji. Tekma se je odvijala na Stadionu lu\xc4\x8di, Rashford pa je v \xc4\x8detrti minuti zabil svoj prvi gol in prvi gol na tekmi, ki jo je Anglija dobila z rezultatom 2:1.  S tem je postal najmlaj\xc5\xa1i angle\xc5\xa1ki nogometa\xc5\xa1, ki je zadel na svojem debiju za reprezentanco in tretji najmlaj\xc5\xa1i strelec Anglije vseh \xc4\x8dasov. Pred tem je imel rekord najmlaj\xc5\xa1ega strelca, debitanta, Tommy Lawton, ki je zadel leta 1938._NEWLINE_16. junija je na Evropskem prvenstvu na tekmi angle\xc5\xa1ke reprezentance proti Walesu v 73. minuti zamenjal Adama Lallano in z 18. leti in 229 dnevi postal najmlaj\xc5\xa1i predstavnik Anglije na evropskih prvenstvih v zgodovini. Prej\xc5\xa1nji rekorder, Wayne Rooney je bil na svojem prvem nastopu Evropskem prvenstvu 2004 od njega starej\xc5\xa1i 4 dni.'